Frank Jensen (S), 1999-05-18:
Jeg skal tilkendegive regeringens holdning til de ændringsforslag, som indgår i debatten her ved andenbehandlingen.
For så vidt angår det ændringsforslag, der er stillet af Kristeligt Folkeparti om at opdele lovforslaget i to, kan regeringen tilslutte sig det på baggrund af de synspunkter, som flere ordførere har været inde på, nemlig af kollegiale hensyn til bl.a. Kristeligt Folkeparti.
Det gør det muligt for Kristeligt Folkeparti at stemme for den del af lovforslaget, som også dette parti kan tilslutte sig.
For så vidt angår den anden del, det, der jo har optaget debatten meget, nemlig stedbarnsadoption for homoseksuelle, er jeg ganske enig med hr. Jann Sjursen, som i debatten har sagt, at det her er et holdningsspørgsmål.
Allerede ved første behandling havde vi det her tema oppe foranlediget af fru Yvonne Herløv Andersen, og jeg tilkendegav allerede ved førstebehandlingen, at jeg personlig var positivt stemt over for et ændringsforslag af den karakter.
Det har så også været behandlet i flere spørgsmål fra Retsudvalget til mig under udvalgsbehandlingen, hvor vi også har ydet den tekniske bistand til udarbejdelsen af ændringsforslaget.
Når nu det er et holdningsmæssigt spørgsmål for hr. Jann Sjursen, forstår jeg ikke, at hr. Jann Sjursen her under andenbehandlingen gør formalia til hovedtemaet, for det her drejer sig jo om den retsstilling, som nogle af os gerne vil give børn, der vokser op i et homoseksuelt parforhold, den retsbeskyttelse, som ligger i, at partneren kan adoptere et stedbarn.
Vi har under udvalgsbehandlingen fået belyst, hvordan praksis er i forhold til stedbarnsadoption, og det er ikke noget ukendt land.
Derfor skal man ikke gøre formalia til et hovedomdrejningspunkt i sin kritik af ændringsforslaget her, men lade det være det holdningsmæssige, og der respekterer jeg selvfølgelig fuldt ud den holdning, som hr. Jann Sjursen repræsenterer.
Til gengæld må han så også respektere, synes jeg, den holdning, som vi andre har, og lade være med at smide formalia i hovedet på os.
Det, der har været afgørende for min tilslutning til ændringsforslaget, er den praksis, der er for stedbarnsadoption i dag.
Når vi ser på det, der kaldes tvangsadoptioner, er det noget, der bruges med ganske stor varsomhed i Danmark.
Det er der god grund til, specielt i de her sager, hvor der er tale om et forhold, hvor det ene par er et homoseksuelt par og den forælder, der ikke har andel i forældremyndigheden, men er den biologiske forælder, kan blive udsat for tvangsadoption.
Det er altså noget, vi er meget tilbageholdende med.
Så jeg mener, vi har alle beskyttelseshensyn inde i sagen, både til den biologiske forælder, som fortsat måtte være levende, og til barnet med hensyn til at gennemføre en stedbarnsadoption, og det bærende i hele tankesættet er netop at give barnet den retsbeskyttelse, som ligger i, at man kan gennemføre en stedbarnsadoption.
Hr. Jann Sjursen var også inde på at ville afvise ændringsforslaget med henvisning til identitet, og det tilkommer selvfølgelig ikke mig som justitsminister at afgøre identitetsspørgsmål.
Jeg vil bare sige, at hvis ændringsforslaget her ville blive afvist med henvisning til identiteten, ville det være en ændring i den praksis, der har været gældende for Folketinget hidtil.